આવેદનમાં હાલમાં પવનચક્કી માટે સૂચિત સીમમાં ખાનગી કંપનીને સરકારી જમીન ફાળવવામાં આવતાં તેના સંચાલકો દ્વારા ગામની નદીમાંથી રસ્તો બનાવવાની તજવીજ જારી હોવા બાબતનો ઉલ્લેખ કરી તેના કારણે નદી પરિસરમાં વિહાર કરતાં પક્ષીઓને પડતી તકલીફો પર પ્રકાશ પાડ્યો છે. વિશેષમાં ગામમાં ગૌચર જમીન પણ જરૂરીયાત કરતા ઓછી હોવાની લાગણી પણ દર્શાવી ગામમાં મોટી વસાહત ધરાવતા રાષ્ટ્રીય પક્ષી મોરનું અસ્તિત્વ જોખમમાં હોવાની ભીતિ વ્યક્ત કરાઇ હતી. પવનચક્કીઓ નિર્જન રણ વિસ્તારમાં ઊભી થઇ શકે તે માટે ત્યાં વ્યવસ્થા ગોઠવવા પણ માંગ કરી છે. આ રજૂઆત વેળાએ સામાજીક કાર્યકર સંજય બાપટ, ગામના માજી સરપંચ મોહન દનીચા, ઉપસરપંચ મોહનસિંહ જાડેજા, નરેન્દ્ર સોની, સવાભાઈ કોલી સહિતના અગ્રણીઓ ઉપરાંત બહોળી સંખ્યામાં ગ્રામજનો ઉપસ્થિત રહ્યા હતા.